與純臣原仲溫其煮魚羹
作者：劉子翬
朝代：宋

paragraphs: 衆賓會高堂，嘉魚脫重淵。
霜鰓尚呀呷，綠藻仍牽連。
厨人起揎袖，刀机鳴鏗然。
斷尾頳縠碎，批鱗玉花翩。
雲雷蓊深釜，清香已遥傳。
投葱裂素絲，裁薑落金錢。
陶甌舉筠箸，更覺真味全。
細紋松江鱸，縮頸槎頭鯿。
吾儕但知飽，美惡無棄捐。
何論調羹手，聊復試小鮮。